**PROBLEMATIKA SREDSTEV IZ IGER NA SREČO NAMENJENIH ŠPORTU**

Vlada Republike Slovenije je pripravila predlog Zakona o igrah na srečo, ki naj bi ponudnikom iger na srečo omogočal opravljanje dejavnosti pod konkurenčnimi in stabilnimi pogoji ter hitro prilagajanje spremenjenim pogojem poslovanja, državi pa optimiziranje davčnih prihodkov od te dejavnosti, ki jih namenja za financiranje dejavnosti invalidskih, humanitarnih in športnih organizacij.

Stanje, v katerem smo se znašli po uvedbi davka od srečk, je za našo družbo in posredno druge prejemnike sredstev, zaradi katerih je igre na srečo pravzaprav dovoljeno prirejati, nestabilno, pogoji delovanja so postali popolnoma nekonkurenčni, optimiziranje davčnih prihodkov za namen financiranja zgoraj navedenih organizacij, pa dosega prav obratne učinke.

Julija 2013 je bi sprejet Zakon o davku od srečk, z obračunavanjem davka pa smo pričeli v mesecu septembru. Davek od srečk v celoti pripada proračunu Republike Slovenije, koncesijska dajatev pa se v celoti namenja financiranju dejavnosti invalidskih, humanitarnih (FIHO) in športnih organizacij (FŠO). Prvič po letu 2009 so prejemniki sredstev prejeli manj sredstev kot leto prej, čeprav smo davek obračunali zgolj za štiri mesece. Davek od srečk je dejansko davek na vsa bruto vplačila.

|  |  |  |  |  |
| --- | --- | --- | --- | --- |
| Koncesijska dajatev (€) | 2010 | 2011 | 2012 | 2013 |
| FŠO | 4.227.929 | 4.532.551 | 4.592.671 | 4.335.170 |
| FIHO | 1.148.918 | 1.242.848 | 1.244.158 | 1.178.037 |
| SKUPAJ | 5.376.847 | 5.775.399 | 5.836.829 | **5.513.207** |

Da se negativni trend nadaljuje oziroma celo slabša, je razvidno iz spodnje tabele. Za financiranje športnih, invalidskih in humanitarnih organizacij je bilo v prikazanem obdobju namenjenih zgolj 60,6 % vrednosti lanske koncesijske dajatve.

|  |  |  |  |  |  |
| --- | --- | --- | --- | --- | --- |
| Koncesijska dajatev (€) | 2010 | 2011 | 2012 | 2013 | 2014 |
| JANUAR | 503.436 | 456.801 | 482.139 | 624.180 | 372.121 |
| FEBRUAR | 371.675 | 614.675 | 608.245 | 500.897 | 310.729 |
| SKUPAJ | 875.111 | 1.071.476 | 1.090.384 | 1.125.077 | **682.850** |

Čeprav višina prodaje in koncesijska dajatev nista v strogi korelaciji, je po uvedbi navedenega davka začela znatneje upadati prodaja vseh iger na srečo, ki jih ima Športna loterija v svoji ponudbi, zlasti pa prodaja športnih stav, saj se ravno pri tej igri manifestira nepremišljenost nekaterih določb navedenega zakona, pri čemer prihaja do situacij, ko bi igralci kljub popolnoma pravilni napovedi prejeli manj kot so vplačali. Ker v Sloveniji ponujajo športne stave številni ponudniki iz tujine, se slovenski igralci zaradi višjih skladov za dobitke odločajo igrati pri njih, saj ti ponudniki oblikujejo navedene sklade ravno iz naslova bistveno manjših dajatev, ki pa jih ne plačujejo Republiki Sloveniji.

|  |  |  |  |  |  |  |
| --- | --- | --- | --- | --- | --- | --- |
|  | sept. | okt. | nov. | dec. | SKUPAJ | indeks |
| sept – dec |
| 2010 | 5.396.549 | 6.659.403 | 6.774.335 | 6.802.278 | 25.632.565 | 100 |
| 2011 | 6.563.830 | 6.751.858 | 6.649.636 | 7.475.610 | 27.440.934 | 107 |
| 2012 | 7.009.623 | 7.894.118 | 7.849.750 | 6.645.916 | 29.399.407 | 107 |
| 2013 | 6.209.968 | 6.370.478 | 5.664.604 | 5.565.408 | **23.810.458** | 81 |

Da bi bili podatki bolje primerljivi z enakim obdobjem preteklih let, je v tabeli zgoraj prikazana prodaja športnih stav brez vštetega davka od srečk. Razbrati je, da smo zgolj v štirih mesecih enakega obdobja prodali za 5.589.000 EUR manj športnih stav kot leto prej. Zaskrbljujoče je, da poleg gospodarske krize na padec prodaje tako znatno vpliva prav navedeni davek, ki nas postavlja v popolnoma nekonkurenčen položaj s tujimi ponudniki. Davek od srečk je v celoti prihodek proračuna Republike Slovenije.

Športna loterija iz naslova prirejanja klasičnih iger na srečo plačuje tri dajatve, in sicer koncesijsko dajatev, davek od srečk in davek od klasičnih iger na srečo. V letu 2013 smo tako plačali za 2.196.726 EUR več dajatev kot leto prej, skupaj 9.176.842 EUR, čeprav smo davek od srečk začeli obračunavati s septembrom 2013.

Igra »športne stave« je edina klasična igra na srečo v Republiki Sloveniji«, ki deluje po sistemu »bookmaking«. Sklad za dobitke ni znan vnaprej, prireditelj igre pa pogosto izplača več kot je dobil vplačano. Pri ostalih klasičnih igrah se ob vsakem vplačilu določen odstotek takoj nameni za oblikovanje sklada, s čimer je izključena možnost ustvariti negativni izid igre.

Ko Vlada Republike Slovenije določa stopnjo koncesijske dajatve, upošteva številne okoliščine in zlasti značilnosti posamezne igre, ki vplivajo na končni rezultat igre, in temu primerno odmeri višino koncesijske dajatve. Pri pripravi Zakona o davku od srečk očitno nihče ni upošteval teh okoliščin in dejstev, saj je namenjen zlasti polnjenju integralnega proračuna. Tako so vse igre enako obdavčene, ne glede na dejstvo, da se v praksi to ne bo obneslo.